Schweizer-onnie gee haar weergawe van gebeureDie foto waaroor die herrie woed en waarop gesien kan word hoe gr. 1’s blykbaar volgens hul ras geskei is. Foto: Twitter Die vakbond Solidariteit het ŉ dringende aansoek in die arbeidshof in Johannesburg gebring om die juffrou van Laerskool Schweizer-Reneke wat geskors is oor ŉ foto wat glo wys hoe wit en swart kinders geskei word, se skorsing as onwettig te verklaar en ter syde te stel. Die hofdokumente is reeds op die tersaaklike partye beteken en die saak kan moontlik reeds teen volgende week aangehoor word. In die hofdokumente gee Barkhuizen meer besonderhede oor die gebeure op die eerste skooldag van die jaar wat tot haar skorsing gelei het. Sy voer aan sy het net voor 11:00 op 10 Januarie ŉ oproep van Alwyn Henning, hoof van die Laerskool Schweizer-Reneke, ontvang waarin sy meegedeel is dat sy met onmiddellike inwerkingtreding en met volle betalings geskors is. Volgens Barkhuizen is sy nie enigsins voor dit ingelig van die voorneme om haar te skors nie en is daar nie redes gegee oor hoekom sy geskors word nie. Sy beweer sy is ook nie die geleentheid gegee om redes aan te voer hoekom sy nie geskors moet word nie. Sello Lehari, Noordwes se LUR vir onderwys, het kort hierna Barkhuizen se skorsing van die skool se verhoog af aangekondig. In die hofdokumente word verder aangevoer dat Barkhuizen deur die skool se beheerliggaam aangestel is en nie deur die provinsiale onderwysdepartement nie en die LUR dus nie by magte was om haar te skors nie. ‘Alle leerders by laerskool geakkommodeer’ Elana Barkhuizen. Foto: Reint Dykema Barkhuizen is sedert 2017 ŉ gr. R-onderwyser by die skool en het voor haar aanstelling haar eie kleuterskool bedryf. Volgens haar het sy uitgebreide kennis oor hoe om voorskoolse kinders te onderrig volgens hul opvoedkundige behoeftes, vermoëns en prestasies. Barkhuizen verduidelik in die hofstukke dat gr. R-leerders aan die begin van die skooljaar in twee klaskamers verdeel word en dat daar ongeveer 22 leerders in elke klas is. Volgens Barkhuizen het sy en haar mede‑ gr. R-onderwyser, Elsabe Olivier, op 7 en 8 Januarie die ouers en leerders genooi om hulle te kom ontmoet en hulself te vergewis van die klaskamers se opset voor die skooljaar op 9 Januarie begin het. Barkhuizen sê sy het ook toe van die geleentheid gebruik gemaak om vir ouers haar benadering tot onderrig te verduidelik asook die uitleg van die klaskamer en haar benadering tot sitplekreëlings spesifiek met verwysing tot individuele leerders se behoeftes en vereistes. “Deur my opleiding en ondervinding het ek geleer dat effektiewe onderrig ŉ sensitiwiteit vereis aan die kant van die onderwyser rakende die behoeftes of uitdagings wat mag inbreuk maak op ŉ leerder se volle leerpotensiaal,” voer Barkhuizen aan. Sy sê Laerskool Schweizer-Reneke is Afrikaans-medium maar dat daar nog altyd moeite gedoen is om leerders te akkommodeer wat sukkel om in Afrikaans of selfs Engels te kommunikeer en dat van tolke gebruik gemaak word om te help met vertaling en interpretasie. Volgens Barkhuizen word leerders op die eerste skooldag dikwels rondgeskuif afhangende van hul behoeftes en vereistes. Sitplekke word spesifiek bepaal op grond van wat in die beste belang van elke leerder is, met spesifieke klem op die beste plek om die leerder te laat sit vir die beste geleentheid om daardie kind se onderrig te verbeter en te bevorder. Barkhuizen het gesê daar is op die eerste skooldag baie emosies en angstigheid onder gr. R-leerders en dit verg moeite van die onderwysers se kant om te verseker dat ouers en leerders gerusgestel word. ‘Dís hoe dit gebeur het’ Die foto wys weer ‘n ander kant van die saak. Barkhuizen het in November besluit om ŉ WhatsApp-groep vir al die gr. R-ouers te begin om hulle op hoogte te hou van hul kinders se welstand. Sy het gedink só ŉ groep sal meer prakties wees om al die ouers daar op hoogte te hou as om almal individueel te antwoord. Talle ouers het op die eerste skooldag boodskappe gestuur om te hoor hoe dit met hul kinders gaan. Volgens Barkhuizen wou ŉ ouer op dié dag vir Olivier spreek en moes sy toesig hou oor albei gr. R-klasse wat langs mekaar geleë is. Sy het besluit om foto’s te neem vir die ouers en dit op die WhatsApp-groep te deel om vir hulle te wys die kinders is rustig en op hul gemak. Barkhuizen het vier foto’s geneem – twee van haar klas en twee van Olivier se klas. Die foto wat tot die herrie op sosiale media gelei het, is in Olivier se klas geneem. Sy het gesê daar is tydens haar skorsing geensins na die ander drie foto’s verwys nie. Volgens Barkhuizen is die foto wat die herrie veroorsaak het vir politieke opportunisme gebruik en om haar as ŉ rassis uit te beeld. “Ek verag rassisme en beslis in enige onderwysomgewing en is trots op my toewyding om alle leerders te onderrig, ongeag ras en geslag, met gelyke passie en energie.” Barkhuizen sê sy het met nederigheid kennis geneem van die ondersteuning van swart leerders se ouers ná haar skorsing. Barkhuizen voer in die hofstukke aan dat een van die leerders se pa, ŉ mnr. Modise, haar begin Januarie gekontak het oor afslag op skoolgeld wat sekere leerders histories ontvang het. Sy het onderneem om die inligting te kry en terug te kom na hom toe. Sy het Modise later laat weet die reëling geld nie meer nie waarna hy sy ontevredenheid daaroor uitgespreek het en sy hom aangeraai het om dit verder met die skool op te neem. Volgens Barkhuizen het Modise haar gebel kort nadat sy die foto op die WhatsApp-groep gedeel het en sy irritasie te kenne gegee oor wat hy na verwys het as die “segregasie” van sy en ander swart kinders en die wit leerders. Barkhuizen het aan hom verduidelik die kinders word nie op grond van ras geskei nie maar dat hulle wel dikwels op die eerste dag rondgeskuif word om hul individuele behoeftes in ag te neem en dat die klaskamer op ŉ spesifieke wyse uitgelê is om verskillende daaglikse aktiwiteite te akkommodeer. “Ek het ook vir hom verduidelik die foto is nie in my klas geneem nie en dat ek nie insae het rakende die sitplekreëlings in dié klas nie.” Modise was glo steeds ongelukkig en Barkhuizen het hom aangeraai om die skoolhoof te kontak. Henning het Barkhuizen later die dag laat weet ŉ ouer van een van die swart leerders het gekla oor sy ŉ foto gestuur het van ŉ klaskamer wat op grond van ras geskei is. Barkhuizen is deur die hoof versoek om ná skool met hom, die voorsitter van die beheerliggaam en Olivier te vergader sodat hulle die klag kon bespreek en ŉ antwoord daarop kon voorberei. Barkhuizen en Olivier het tydens die vergadering die gebeure wat tot die klag gelei het, verduidelik en die hoof en die voorsitter het glo gesê hulle ondersteun die onderwysers ten volle en dat hulle met die betrokke partye in verbinding sal tree om te verseker die klagte word behoorlik opgelos. Volgens Barkhuizen het die voorsitter haar later ingelig dat als in orde is en dat hulle die volgende dag kan terugkeer werk toe. Rasseherrie bars los Elana Barkhuizen lees haar verklaring op ‘n mediakonferensie voor aan die media. Saam met haar is (links) Connie Mulder van die Solidariteit Navorsinginstituut en dr. Dirk Hermann (regs) bestuurshoof van Solidariteit. Foto: Reint Dykema. Die foto is egter op sosiale media versprei en verteenwoordigers van verskeie politieke partye is die volgende dag na die skool. Ondersteuners van politieke partye het ook voor die skool betoog. Volgens Barkhuizen het dit gewelddadig geraak en het leerders en onderwysers naderhand die skool ontruim. Barkhuizen het gesê van haar leerders se ouers het hulle nie kom haal nie en dat sy by hulle gebly het tot reëlings vir hulle getref is. Van die personeel was in die raadsaal vasgekeer terwyl die ander na ŉ koffiewinkel wat langs die skool geleë is, gegaan het. Barkhuizen het terwyl sy by die koffiewinkel was ŉ oproep van die hoof ontvang waarin hy haar meegedeel het dat daar ná konsultasie met die LUR besluit is om haar te skors. Die LUR het kort daarna op die skool se verhoog haar skorsing aan lede van die publiek en die media aangekondig. Die hoof het Barkhuizen die volgende dag gebel en versoek om skool toe te kom om dokumente rakende haar skorsing te onderteken maar sy het op advies van Solidariteit en hul regsverteenwoordigers geweier om dit te doen. Barkhuizen het haar skorsingskennisgewing per e-pos ontvang. “Hiermee word u in kennis gestel deur die beheerliggaam van Laerskool Schweizer-Reneke dat u tot verdere kennisgewing tydelik geskors word met vergoeding, hangende ŉ ondersoek. U sal op hoogte gehou word van die ondersoek en wanneer u benodig word,” lui die kennisgewing. Solidariteit voer aan die LUR het buite sy magte opgetree en dat die besluit om Barkhuizen te skors gesamentlik deur die respondente geneem is onder leiding van die provinsiale onderwysdepartement en nie volgens die beheerliggaam se eie diskresie nie. Volgens Solidariteit was daar ook nie ŉ verhoor gehou voor Barkhuizen geskors is nie en het sy nie die geleentheid gekry om voorleggings te doen nie.